觀邵不疑學士所藏名書古畫
作者：梅堯臣
朝代：宋

paragraphs: 野性好書畫，無力能自致。
每遇高趣人，常許出以視。
邵侯多奇玩，留我特開笥。
首觀阮與杜，馿上瞑目醉。
韓幹貌四馬，臨流解鞍轡。
花驄照夜白，正側各畜意。
繫衣穿褲靴，坐立皆廐吏。
精神宛如生，于腮復穿鼻。
梅雞徐熙畫，竹間寒雀睡。
逸少自寫真，對鏡絕相類。
數本失姓名，古胡并老驥。
山水樹石硬，荆關藝能至。
巨然李成者，落筆愈奇異。
人物張僧繇，雖傳恐非是。
其餘又莫究，模搭似未備。
周秦已來書，行草楷篆隸。
聲名舊烜赫，一一果可喜。
邵侯愛我曹，咸使紙尾記。
況侯有古學，小字刻珉翠。
各贈墨本歸，懷寶誰肯忌。